《蝶恋花 其八》
清代·俞士彪

几上玉炉初断火。谁把朱门，未晚和愁锁。月入重帘人一个。

影儿着意周旋我。

恰记凤楼相对坐。到得而今，寂寞如何卧。风过绿窗寒叶堕。

可怜梦也无缘做。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。